CELEX: 32021D1107
Language: el
Date: 2021-07-05 00:00:00
Title: Εκτελεστική απόφαση (ΕΕ) 2021/1107 της Επιτροπής της 5ης Ιουλίου 2021 για την αναγνώριση των νομικών και εποπτικών ρυθμίσεων, καθώς και των ρυθμίσεων επιβολής της νομοθεσίας του Χονγκ Κονγκ για τις συναλλαγές παραγώγων που εποπτεύονται από τη Νομισματική Αρχή του Χονγκ Κονγκ ως ισοδύναμων με ορισμένες απαιτήσεις του άρθρου 11 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (Κείμενο που παρουσιάζει ενδιαφέρον για τον ΕΟΧ)

6.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 238/104
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1107 ΤΗΣ ΕΠΙΤΡΟΠΗΣ
         της 5ης Ιουλίου 2021
         για την αναγνώριση των νομικών και εποπτικών ρυθμίσεων, καθώς και των ρυθμίσεων επιβολής της νομοθεσίας του Χονγκ Κονγκ για τις συναλλαγές παραγώγων που εποπτεύονται από τη Νομισματική Αρχή του Χονγκ Κονγκ ως ισοδύναμων με ορισμένες απαιτήσεις του άρθρου 11 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 13 παράγραφος 2,
         Εκτιμώντας τα ακόλουθα:
         
                     (1)
                  
                  
                     Το άρθρο 13 του κανονισμού (ΕΕ) αριθ. 648/2012 προβλέπει μηχανισμό, βάσει του οποίου η Επιτροπή εξουσιοδοτείται να εκδίδει αποφάσεις ισοδυναμίας με τις οποίες οι νομικές και εποπτικές ρυθμίσεις, καθώς και οι ρυθμίσεις επιβολής της νομοθεσίας τρίτης χώρας δηλώνονται ισοδύναμες με τις απαιτήσεις που καθορίζονται στα άρθρα 4, 9, 10 και 11 του κανονισμού (ΕΕ) αριθ. 648/2012, ούτως ώστε οι αντισυμβαλλόμενοι που προβαίνουν σε συναλλαγή η οποία εμπίπτει στο πεδίο εφαρμογής του εν λόγω κανονισμού, εφόσον ένας τουλάχιστον αντισυμβαλλόμενος είναι εγκατεστημένος στην εν λόγω τρίτη χώρα, να θεωρείται ότι πληρούν αυτές τις απαιτήσεις όταν συμμορφώνονται με τις απαιτήσεις που τίθενται από το νομικό σύστημα της εν λόγω τρίτης χώρας. Η δήλωση ισοδυναμίας συμβάλλει στην επίτευξη του πρωταρχικού στόχου του κανονισμού (ΕΕ) αριθ. 648/2012, δηλαδή τη μείωση του συστημικού κινδύνου και την αύξηση της διαφάνειας στις αγορές παραγώγων, μέσω της εξασφάλισης διεθνώς συνεκτικής εφαρμογής των αρχών που συμφωνούνται με τρίτες χώρες και καθορίζονται στον εν λόγω κανονισμό.
                  
               
                     (2)
                  
                  
                     Το άρθρο 11 παράγραφοι 1, 2 και 3 του κανονισμού (ΕΕ) αριθ. 648/2012, το οποίο συμπληρώνεται από τον κατ’ εξουσιοδότηση κανονισμό (ΕΕ) αριθ. 149/2013 της Επιτροπής (2) και τον κατ’ εξουσιοδότηση κανονισμό (ΕΕ) 2016/2251 της Επιτροπής (3), θεσπίζει τις νομικές απαιτήσεις της Ένωσης όσον αφορά την έγκαιρη επιβεβαίωση των όρων μιας σύμβασης εξωχρηματιστηριακών παραγώγων, την πραγματοποίηση άσκησης συμπίεσης χαρτοφυλακίου και τις ρυθμίσεις βάσει των οποίων πραγματοποιείται συμφωνία χαρτοφυλακίων σε σχέση με συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο. Επιπλέον, στις διατάξεις αυτές καθορίζονται οι υποχρεώσεις αποτίμησης και επίλυσης διαφορών που εφαρμόζονται στις εν λόγω συμβάσεις («τεχνικές μείωσης του λειτουργικού κινδύνου»), καθώς και οι υποχρεώσεις ανταλλαγής ασφαλειών («περιθώρια ασφαλείας») μεταξύ αντισυμβαλλομένων.
                  
               
                     (3)
                  
                  
                     Προκειμένου το νομικό και εποπτικό σύστημα, καθώς και το σύστημα επιβολής της νομοθεσίας τρίτης χώρας να θεωρηθεί ισοδύναμο με το σύστημα της Ένωσης όσον αφορά τις τεχνικές μείωσης του λειτουργικού κινδύνου και τις απαιτήσεις περιθωρίου ασφαλείας, το ουσιαστικό αποτέλεσμα των εφαρμοστέων νομικών και εποπτικών ρυθμίσεων, καθώς και των ρυθμίσεων επιβολής της νομοθεσίας πρέπει να είναι ισοδύναμο με τις απαιτήσεις της Ένωσης που ορίζονται στο άρθρο 11 του κανονισμού (ΕΕ) αριθ. 648/2012, ώστε να εξασφαλίζουν προστασία του επαγγελματικού απορρήτου ισοδύναμη με την προστασία που προβλέπεται στο άρθρο 83 του εν λόγω κανονισμού. Επιπλέον, οι ισοδύναμες νομικές και εποπτικές ρυθμίσεις, καθώς και οι ρυθμίσεις επιβολής της νομοθεσίας πρέπει να εφαρμόζονται με αποτελεσματικό, δίκαιο και μη στρεβλωτικό τρόπο στην εν λόγω τρίτη χώρα. Ως εκ τούτου, η αξιολόγηση ισοδυναμίας περιλαμβάνει επαλήθευση μέσω της οποίας εξακριβώνεται αν οι νομικές και εποπτικές ρυθμίσεις, καθώς και οι ρυθμίσεις επιβολής της νομοθεσίας της τρίτης χώρας διασφαλίζουν ότι οι συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο και συνάπτονται από τουλάχιστον έναν αντισυμβαλλόμενο που είναι εγκατεστημένος στην εν λόγω τρίτη χώρα δεν εκθέτουν τις χρηματοπιστωτικές αγορές της Ένωσης σε υψηλότερο επίπεδο κινδύνου και, επομένως, δεν ενέχουν μη αποδεκτά επίπεδα συστημικού κινδύνου για την Ένωση.
                  
               
                     (4)
                  
                  
                     Την 1η Οκτωβρίου 2013, η Επιτροπή έλαβε τις τεχνικές συμβουλές της Ευρωπαϊκής Αρχής Κινητών Αξιών και Αγορών (στο εξής: ΕΑΚΑΑ) σχετικά με τις νομικές και εποπτικές ρυθμίσεις, καθώς και τις ρυθμίσεις επιβολής της νομοθεσίας του Χονγκ Κονγκ (4), συμπεριλαμβανομένων των τεχνικών μείωσης του λειτουργικού κινδύνου που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο. Στις τεχνικές συμβουλές της, η ΕΑΚΚΑ κατέληξε στο συμπέρασμα ότι, δεδομένου ότι το Χονγκ Κονγκ βρισκόταν ακόμη στη διαδικασία οριστικοποίησης του κανονιστικού καθεστώτος του όσον αφορά την υποχρέωση εκκαθάρισης, τους μη χρηματοοικονομικούς αντισυμβαλλομένους και τις τεχνικές μείωσης του κινδύνου για τις μη εκκαθαρισμένες συμβάσεις, δεν ήταν σε θέση να διενεργήσει ολοκληρωμένη και πλήρη ανάλυση και να παράσχει τεχνικές συμβουλές για τα εν λόγω ζητήματα.
                  
               
                     (5)
                  
                  
                     Η Επιτροπή έλαβε υπόψη τις ρυθμιστικές εξελίξεις που έχουν σημειωθεί στο Χονγκ Κονγκ από το 2013 και προέβη σε συγκριτική ανάλυση των νομικών και εποπτικών απαιτήσεων, καθώς και των απαιτήσεων επιβολής της νομοθεσίας που εφαρμόζονται στο Χονγκ Κονγκ. Έκρινε επίσης ότι το αποτέλεσμα των εν λόγω απαιτήσεων και της επάρκειάς τους όσον αφορά τη μείωση των κινδύνων που απορρέουν από τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, θα μπορούσε να θεωρηθεί ισοδύναμο με το αποτέλεσμα των σχετικών απαιτήσεων που καθορίζονται στον κανονισμό (ΕΕ) αριθ. 648/2012.
                  
               
                     (6)
                  
                  
                     Οι νομικές και εποπτικές ρυθμίσεις και οι ρυθμίσεις επιβολής της νομοθεσίας που εφαρμόζονται στα «αδειοδοτημένα ιδρύματα» [όπως ορίζονται στο άρθρο 2 παράγραφος 1 του τραπεζικού διατάγματος (Banking Ordinance), και τα οποία περιλαμβάνουν αδειοδοτημένες τράπεζες, τράπεζες με περιορισμένη αδειοδότηση και εταιρείες αποδοχής καταθέσεων] στο Χονγκ Κονγκ για συναλλαγές συμβάσεων παραγώγων που δεν εκκαθαρίζονται κεντρικά, ορίζονται στην ενότητα CR-G-14 του Supervisory Policy Manual (εγχειριδίου εποπτικής πολιτικής) με τίτλο «Non-centrally Cleared OTC Derivatives Transactions – Margin and Other Risk Mitigation Standards» («Συναλλαγές εξωχρηματιστηριακών παραγώγων που δεν εκκαθαρίζονται κεντρικά — πρότυπα καθορισμού περιθωρίου ασφαλείας και άλλα πρότυπα μείωσης του κινδύνου») (στο εξής: εγχειρίδιο πολιτικής) της Νομισματικής Αρχής του Χονγκ Κονγκ [Hong Kong Monetary Authority (στο εξής: HKMA)], κανονιστική κατευθυντήρια γραμμή που έχει εκδοθεί βάσει του άρθρου 7 παράγραφος 3 του τραπεζικού διατάγματος (BO). Σύμφωνα με το τραπεζικό διάταγμα (BO), η κύρια λειτουργία της HKMA είναι να προάγει τη γενική σταθερότητα και την αποτελεσματική λειτουργία του τραπεζικού συστήματος μέσω της ρύθμισης των τραπεζικών δραστηριοτήτων και της δραστηριότητας αποδοχής καταθέσεων, καθώς και της εποπτείας των αδειοδοτημένων ιδρυμάτων και των επιχειρηματικών τους δραστηριοτήτων. Σκοπός του εγχειριδίου πολιτικής είναι ο καθορισμός ελάχιστων προτύπων, τα οποία η HKMA αναμένει να υιοθετηθούν από τα αδειοδοτημένα ιδρύματα όσον αφορά το περιθώριο ασφαλείας και άλλες τεχνικές μείωσης του κινδύνου για συναλλαγές εξωχρηματιστηριακών παραγώγων που δεν εκκαθαρίζονται κεντρικά. Το εγχειρίδιο πολιτικής δημοσιεύτηκε αρχικά στις 27 Ιανουαρίου 2017 και στη συνέχεια επικαιροποιήθηκε στις 11 Σεπτεμβρίου 2020. Ορισμένες από τις απαιτήσεις του υπόκεινται σε σταδιακή εφαρμογή σύμφωνα με το διεθνές πλαίσιο και ευθυγραμμίζονται με την υφιστάμενη σταδιακή εφαρμογή που προβλέπεται στον κατ’ εξουσιοδότηση κανονισμό (ΕΕ) 2016/2251. Η μη συμμόρφωση με την κανονιστική κατευθυντήρια γραμμή μπορεί να οδηγήσει σε επανεξέταση των κριτηρίων αδειοδότησης, τα οποία ορίζονται στο έβδομο παράρτημα του τραπεζικού διατάγματος (BO), και όσον αφορά το αποτέλεσμά της, η κατευθυντήρια γραμμή μπορεί να θεωρηθεί ισοδύναμη με νομική απαίτηση στο πλαίσιο της παρούσας απόφασης.
                  
               
                     (7)
                  
                  
                     Το εγχειρίδιο πολιτικής εφαρμόζεται σε μη κεντρικώς εκκαθαριζόμενα παράγωγα, με εξαίρεση τις προθεσμιακές πράξεις συναλλάγματος και τις συμφωνίες ανταλλαγής συναλλάγματος που διακανονίζονται με φυσική παράδοση, τις πράξεις συναλλάγματος οι οποίες ενσωματώνονται σε διασυναλλαγματικές συμφωνίες ανταλλαγής που σχετίζονται με την ανταλλαγή αρχικού κεφαλαίου, τις προθεσμιακές πράξεις επί βασικών εμπορευμάτων που διακανονίζονται με φυσική παράδοση και, μέχρι νεωτέρας, τα δικαιώματα προαίρεσης επί μεμονωμένων μετοχών που δεν εκκαθαρίζονται κεντρικά, τα δικαιώματα προαίρεσης αγοράς/πώλησης με βάση δέσμη τίτλων και τα δικαιώματα προαίρεσης επί δεικτών. Για τους σκοπούς του εγχειριδίου πολιτικής, ως «μη κεντρικώς εκκαθαριζόμενο παράγωγο» νοείται ένα εξωχρηματιστηριακό παράγωγο προϊόν [όπως ορίζεται στο άρθρο 1B, μέρος 1 του παραρτήματος 1 του διατάγματος για τις κινητές αξίες και τις προθεσμιακές συναλλαγές (Securities and Futures Ordinance — SFO)], το οποίο δεν εκκαθαρίζεται μέσω κεντρικού αντισυμβαλλομένου [όπως ορίζεται στο άρθρο 2 παράγραφος 1 των τραπεζικών κανόνων Banking (Capital) Rules]. Ο ορισμός του «μη κεντρικώς εκκαθαριζόμενου παραγώγου» θα πρέπει να θεωρείται ισοδύναμος με τον ορισμό των εξωχρηματιστηριακών παραγώγων στον κανονισμό (ΕΕ) αριθ. 648/2012. Ως εκ τούτου, η παρούσα απόφαση θα πρέπει να ληφθεί υπόψη όσον αφορά τις ρυθμίσεις που εφαρμόζονται στα εξωχρηματιστηριακά παράγωγα τα οποία υπόκεινται σε περιθώρια ασφαλείας στο πλαίσιο του Policy Manual (εγχειριδίου πολιτικής).
                  
               
                     (8)
                  
                  
                     Το Policy Manual (εγχειρίδιο πολιτικής) εφαρμόζεται γενικά σε συναλλαγές παραγώγων που δεν εκκαθαρίζονται κεντρικά και συνάπτονται μεταξύ αδειοδοτημένων ιδρυμάτων και «καλυπτόμενων οντοτήτων». Για τους σκοπούς του εγχειριδίου πολιτικής, ως «καλυπτόμενες οντότητες» νοούνται οι χρηματοοικονομικοί αντισυμβαλλόμενοι, οι σημαντικοί μη χρηματοοικονομικοί αντισυμβαλλόμενοι ή άλλες οντότητες που ορίζονται από την HKMA, αλλά εξαιρουμένων κρατών, κεντρικών τραπεζών, δημόσιων φορέων, πολυμερών τραπεζών ανάπτυξης και της Τράπεζας Διεθνών Διακανονισμών. Σύμφωνα με το εγχειρίδιο πολιτικής, ως «χρηματοοικονομικός αντισυμβαλλόμενος» νοείται κάθε οντότητα για περίοδο ενός έτους, από την 1η Σεπτεμβρίου κάθε έτους έως την 31η Αυγούστου του επόμενου έτους, εάν η ίδια η οντότητα ή ο όμιλος στον οποίο ανήκει έχει μέσο συνολικό ονομαστικό ποσό μη κεντρικώς εκκαθαριζόμενων παραγώγων άνω των 15 δισεκατ. HKD, και η οποία δραστηριοποιείται κυρίως σε οποιονδήποτε από τους εξής τομείς: τραπεζικές εργασίες, δραστηριότητες στον τομέα των κινητών αξιών, διαχείριση προγραμμάτων συνταξιοδοτικών ταμείων, ασφαλιστικές δραστηριότητες, λειτουργία υπηρεσίας μεταφοράς εμβασμάτων ή υπηρεσίας αλλαγής συναλλάγματος, δανεισμοί, τιτλοποιήσεις (εκτός από την περίπτωση και στον βαθμό που ο σχετικός φορέας ειδικού σκοπού πραγματοποιεί συναλλαγές παραγώγων που δεν εκκαθαρίζονται κεντρικά με αποκλειστικό σκοπό την αντιστάθμιση κινδύνων), διαχείριση χαρτοφυλακίου (συμπεριλαμβανομένης της διαχείρισης περιουσιακών στοιχείων και της διαχείρισης κεφαλαίων), καθώς και δραστηριότητες που είναι επικουρικές ως προς την άσκηση των εν λόγω δραστηριοτήτων. Σύμφωνα με το εγχειρίδιο πολιτικής, ως «σημαντικός μη χρηματοοικονομικός αντισυμβαλλόμενος» νοείται κάθε οντότητα πλην των χρηματοοικονομικών αντισυμβαλλομένων για περίοδο ενός έτους, από την 1η Σεπτεμβρίου κάθε έτους έως την 31η Αυγούστου του επόμενου έτους, εάν η ίδια η οντότητα ή ο όμιλος στον οποίο ανήκει έχει μέσο συνολικό ονομαστικό ποσό μη κεντρικώς εκκαθαριζόμενων παραγώγων άνω των 60 δισεκατ. HKD. Επομένως, ο ορισμός των «καλυπτόμενων οντοτήτων» αντιστοιχεί, σε γενικές γραμμές, στον ορισμό των «χρηματοοικονομικών αντισυμβαλλομένων» του άρθρου 2 παράγραφος 8 του κανονισμού (ΕΕ) αριθ. 648/2012, εξαιρουμένων, κατά παρόμοιο τρόπο, των φορέων ειδικού σκοπού, όταν η συναλλαγή πραγματοποιείται με αποκλειστικό σκοπό την αντιστάθμιση κινδύνων.
                  
               
                     (9)
                  
                  
                     Το εγχειρίδιο πολιτικής περιέχει παρόμοιες υποχρεώσεις με αυτές που προβλέπονται στο άρθρο 11 παράγραφοι 1 και 2 του κανονισμού (ΕΕ) αριθ. 648/2012 και στον κατ’ εξουσιοδότηση κανονισμό (ΕΕ) αριθ. 149/2013. Ειδικότερα, το κεφάλαιο 4 του εγχειριδίου πολιτικής «Risk mitigation standards» («πρότυπα μείωσης του κινδύνου») περιέχει ειδικές απαιτήσεις όσον αφορά την έγκαιρη επιβεβαίωση, τη συμπίεση χαρτοφυλακίου, τη συμφωνία χαρτοφυλακίου, την αποτίμηση συναλλαγών και την επίλυση διαφορών που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, οι οποίες θα μπορούσαν να θεωρηθούν ισοδύναμες με αυτές που ορίζονται στο δίκαιο της Ένωσης.
                  
               
                     (10)
                  
                  
                     Όσον αφορά τα μη κεντρικώς εκκαθαριζόμενα παράγωγα που καλύπτονται από το εγχειρίδιο πολιτικής, οι εφαρμοστέες νομικές και εποπτικές ρυθμίσεις, καθώς και οι ρυθμίσεις επιβολής της νομοθεσίας θα πρέπει, επομένως, να θεωρούνται ισοδύναμες με τις απαιτήσεις που ορίζονται στο άρθρο 11 παράγραφοι 1 και 2 του κανονισμού (ΕΕ) αριθ. 648/2012 σχετικά με την έγκαιρη επιβεβαίωση, τη συμπίεση χαρτοφυλακίου και τη συμφωνία χαρτοφυλακίου, την αποτίμηση και την επίλυση διαφορών που εφαρμόζονται σε συμβάσεις εξωχρηματιστηριακών παραγώγων οι οποίες δεν εκκαθαρίζονται από κεντρικό αντισυμβαλλόμενο.
                  
               
                     (11)
                  
                  
                     Σύμφωνα με το εγχειρίδιο πολιτικής, το περιθώριο διαφορών αποτίμησης πρέπει να ανταλλάσσεται και το αρχικό περιθώριο ασφαλείας πρέπει να παρέχεται και να συλλέγεται για όλες τις νέες συναλλαγές παραγώγων που δεν εκκαθαρίζονται κεντρικά, με εξαίρεση τις προθεσμιακές πράξεις συναλλάγματος και τις συμφωνίες ανταλλαγής συναλλάγματος που διακανονίζονται με φυσική παράδοση, τις πράξεις συναλλάγματος οι οποίες ενσωματώνονται σε διασυναλλαγματικές συμφωνίες ανταλλαγής που σχετίζονται με την ανταλλαγή αρχικού κεφαλαίου, τις προθεσμιακές πράξεις επί βασικών εμπορευμάτων και, μέχρι νεωτέρας, τα δικαιώματα προαίρεσης επί μεμονωμένων μετοχών που δεν εκκαθαρίζονται κεντρικά, τα δικαιώματα προαίρεσης αγοράς/πώλησης με βάση δέσμη τίτλων και τα δικαιώματα προαίρεσης επί δεικτών, μεταξύ ενός αδειοδοτημένου ιδρύματος και μιας καλυπτόμενης οντότητας, σύμφωνα με τη διεθνώς συμφωνημένη σταδιακή εφαρμογή, στην οποία τα κατώτατα όρια που εκφράζονται σε HKD θα πρέπει να θεωρούνται ισοδύναμα με τα κατώτατα όρια που χρησιμοποιούνται στον κατ’ εξουσιοδότηση κανονισμό (ΕΕ) 2016/2251. Παρόμοιες εξαιρέσεις όσον αφορά τις προθεσμιακές πράξεις συναλλάγματος και τις συμφωνίες ανταλλαγής συναλλάγματος που διακανονίζονται με φυσική παράδοση, καθώς και τα δικαιώματα προαίρεσης επί μεμονωμένων μετοχών και τα δικαιώματα προαίρεσης επί δεικτών προβλέπονται στα άρθρα 37 και 38 του κατ’ εξουσιοδότηση κανονισμού (ΕΕ) 2016/2251. Συνεπώς, η παρούσα απόφαση θα πρέπει να εφαρμόζεται μόνο σε συμβάσεις εξωχρηματιστηριακών παραγώγων που υπόκεινται σε απαιτήσεις περιθωρίου ασφαλείας σύμφωνα με τον κανονισμό (ΕΕ) αριθ. 648/2012 και το εγχειρίδιο πολιτικής.
                  
               
                     (12)
                  
                  
                     Σύμφωνα με το εγχειρίδιο πολιτικής, το περιθώριο διαφορών αποτίμησης πρέπει να παρέχεται το αργότερο στο τέλος της επόμενης εργάσιμης ημέρας και να συλλέγεται το αργότερο δύο εργάσιμες ημέρες από την ημέρα κατά την οποία απαιτήθηκε. Στην υποσημείωση 64 του εγχειριδίου πολιτικής αναφέρεται ότι εάν το περιθώριο διαφορών αποτίμησης ανταλλάσσεται με συχνότητα μικρότερη της καθημερινής, ο αριθμός των ημερών που προηγούνται της συλλογής του εν λόγω περιθωρίου θα πρέπει να προστεθεί στον ορίζοντα των 10 ημερών που χρησιμοποιείται για τον υπολογισμό του αρχικού περιθωρίου ασφαλείας σύμφωνα με την προσέγγιση εσωτερικού μοντέλου. Σε περίπτωση που το περιθώριο διαφορών αποτίμησης ανταλλάσσεται με διαφορετική συχνότητα μεταξύ των υπολογισμών των ποσών του αρχικού περιθωρίου ασφαλείας, ο αριθμός των ημερών που προστίθεται στον ορίζοντα των 10 ημερών θα πρέπει να είναι ο μέγιστος αριθμός ημερών που προηγούνται της συλλογής περιθωρίων διαφορών αποτίμησης εντός της εν λόγω περιόδου.
                  
               
                     (13)
                  
                  
                     Το εγχειρίδιο πολιτικής προβλέπει επίσης συνδυασμένο ελάχιστο ποσό μεταβίβασης του αρχικού περιθωρίου ασφαλείας και του περιθωρίου διαφορών αποτίμησης ύψους 3,75 εκατ. HKD, ενώ το άρθρο 25 του κατ’ εξουσιοδότηση κανονισμού (ΕΕ) 2016/2251 προβλέπει ποσό ύψους 500 000 EUR. Λαμβανομένης υπόψη της οριακής διαφοράς μεταξύ της αξίας των εν λόγω ποσών και του κοινού στόχου του εγχειριδίου πολιτικής και του κατ’ εξουσιοδότηση κανονισμού (ΕΕ) 2016/2251, τα εν λόγω ποσά θα πρέπει να θεωρούνται ισοδύναμα.
                  
               
                     (14)
                  
                  
                     Οι απαιτήσεις του Policy Manual (εγχειριδίου πολιτικής) για τον υπολογισμό του αρχικού περιθωρίου ασφαλείας θα πρέπει να θεωρούνται ισοδύναμες με τις απαιτήσεις που ορίζονται στον κατ’ εξουσιοδότηση κανονισμό (ΕΕ) 2016/2251. Κατά τρόπο παρόμοιο με την τυποποιημένη μέθοδο για τον υπολογισμό του αρχικού περιθωρίου ασφαλείας που προβλέπεται στο παράρτημα IV του κατ’ εξουσιοδότηση κανονισμού (ΕΕ) 2016/2251, το εγχειρίδιο πολιτικής επιτρέπει τη χρήση τυποποιημένης προσέγγισης ισοδύναμης με αυτήν που καθορίζεται στο εν λόγω παράρτημα IV. Εναλλακτικά, για τον υπολογισμό του αρχικού περιθωρίου ασφαλείας βάσει του εγχειριδίου πολιτικής μπορούν να χρησιμοποιούνται εσωτερικά μοντέλα ή μοντέλα τρίτων, εφόσον τα εν λόγω μοντέλα περιέχουν ορισμένες ειδικές παραμέτρους ισοδύναμες με αυτές που ορίζονται στον κατ’ εξουσιοδότηση κανονισμό (ΕΕ) 2016/2251, μεταξύ των οποίων ελάχιστα διαστήματα εμπιστοσύνης και περιόδους κινδύνου περιθωρίου, καθώς και ορισμένα ιστορικά δεδομένα, συμπεριλαμβανομένων των περιόδων ακραίων χρηματοοικονομικών συνθηκών. Τα αδειοδοτημένα ιδρύματα πρέπει να ζητήσουν επίσημη έγκριση από την HKMA πριν από τη χρήση εσωτερικού μοντέλου ή μοντέλου τρίτων (με εξαίρεση πρότυπο μοντέλο αρχικού περιθωρίου ασφαλείας σε επίπεδο κλάδου, το οποίο δύνανται να χρησιμοποιήσουν τα αδειοδοτημένα ιδρύματα αφού γνωστοποιήσουν στην HKMA την πρόθεσή τους αυτή και η HKMA θα προβεί σε επανεξέταση μετά την εφαρμογή του).
                  
               
                     (15)
                  
                  
                     Οι απαιτήσεις του Policy Manual (εγχειριδίου πολιτικής) σχετικά με τις επιλέξιμες ασφάλειες και τον τρόπο τήρησης και διαχωρισμού των εν λόγω ασφαλειών θα πρέπει να θεωρούνται ισοδύναμες με αυτές που ορίζονται στο άρθρο 4 του κατ’ εξουσιοδότηση κανονισμού (ΕΕ) 2016/2251. Το εγχειρίδιο πολιτικής περιέχει ισοδύναμο κατάλογο επιλέξιμων ασφαλειών, και τα αδειοδοτημένα ιδρύματα οφείλουν να εφαρμόζουν κατάλληλους ελέγχους, ώστε να εξασφαλίζεται ότι οι ασφάλειες που συλλέγονται δεν παρουσιάζουν σημαντικό κίνδυνο δυσμενούς συσχέτισης ή σημαντικό κίνδυνο συγκέντρωσης. Η συγκέντρωση θα πρέπει να αξιολογείται με βάση έναν μεμονωμένο εκδότη, το είδος εκδότη και τον τύπο περιουσιακού στοιχείου. Οι κανόνες περιθωρίου ασφαλείας για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο και περιλαμβάνονται στο εγχειρίδιο πολιτικής θα πρέπει, επομένως, να θεωρούνται ισοδύναμοι με αυτούς που προβλέπονται στο άρθρο 11 παράγραφος 3 του κανονισμού (ΕΕ) αριθ. 648/2012.
                  
               
                     (16)
                  
                  
                     Όσον αφορά το επίπεδο προστασίας του υπηρεσιακού απορρήτου, ο γενικός διευθυντής της HKMA και οι υπάλληλοι της HKMA οφείλουν να τηρούν το άρθρο 120 παράγραφος 1 του τραπεζικού διατάγματος (BO) προκειμένου να διαφυλάσσουν το απόρρητο, και να συμβάλλουν στη διαφύλαξή του, σχετικά με όλα τα ζητήματα που αφορούν τις υποθέσεις οποιουδήποτε προσώπου και περιέρχονται σε γνώση τους κατά την άσκηση οποιουδήποτε καθήκοντος στο πλαίσιο του τραπεζικού διατάγματος. Με την επιφύλαξη των επιτρεπόμενων εξαιρέσεων, δεν πρέπει να κοινοποιούν κανένα τέτοιο ζήτημα σε άλλο πρόσωπο (εκτός από το πρόσωπο το οποίο σχετίζεται με το συγκεκριμένο ζήτημα) και δεν πρέπει να υποστούν ή να επιτρέψουν την πρόσβαση άλλου προσώπου σε οποιαδήποτε αρχεία βρίσκονται στην κατοχή ή υπό την επίβλεψη ή τον έλεγχό τους. Κάθε πρόσωπο που παραβαίνει οποιαδήποτε από τις εν λόγω απαιτήσεις υπόκειται σε πρόστιμο και φυλάκιση. Επομένως, το άρθρο 120 παράγραφος 1 του τραπεζικού διατάγματος (BO) προβλέπει προστασία του υπηρεσιακού απορρήτου, συμπεριλαμβανομένης της προστασίας των εμπιστευτικών πληροφοριών που ανταλλάσσει η HKMA (βάσει των εφαρμοστέων νομικών πυλών γνωστοποίησης) με τρίτα μέρη, η οποία θα πρέπει να θεωρείται ισοδύναμη με αυτήν που ορίζεται στον τίτλο VIII του κανονισμού (ΕΕ) αριθ. 648/2012.
                  
               
                     (17)
                  
                  
                     Όσον αφορά την αποτελεσματική εποπτεία και επιβολή των νομικών ρυθμίσεων για συναλλαγές συμβάσεων παραγώγων που δεν εκκαθαρίζονται κεντρικά στο Χονγκ Κονγκ, η HKMA έχει την πρωταρχική ευθύνη για την παρακολούθηση και την επιβολή της συμμόρφωσης με το Policy Manual (εγχειρίδιο πολιτικής) μέσω της συνεχιζόμενης εποπτικής προσέγγισης βάσει κινδύνου για τα αδειοδοτημένα ιδρύματα. Τα εποπτικά μέτρα που μπορεί να λάβει η HKMA περιλαμβάνουν, αφενός, την απαίτηση από το ενδιαφερόμενο αδειοδοτημένο ίδρυμα να υποβάλει έκθεση, σύμφωνα με το άρθρο 59 παράγραφος 2 του τραπεζικού διατάγματος (BO), για τον προσδιορισμό των βαθύτερων αιτίων τυχόν ανεπαρκειών στις πρακτικές καθορισμού περιθωρίου ασφαλείας ή μείωσης του κινδύνου για μελλοντική διόρθωση και, αφετέρου, την έκδοση οδηγιών, σύμφωνα με το άρθρο 52 του τραπεζικού διατάγματος, προς αδειοδοτημένο ίδρυμα από το οποίο απαιτείται να ενισχύσει το σύστημα εσωτερικού ελέγχου του. Επιπλέον, η τήρηση του εγχειριδίου πολιτικής θα αντικατοπτρίζεται στην αξιολόγηση CAMEL και/ή στην αξιολόγηση της διαδικασίας εποπτικής εξέτασης του αδειοδοτημένου ιδρύματος. Η σημαντική μη συμμόρφωση με το εγχειρίδιο πολιτικής μπορεί να οδηγήσει την HKMA σε προβεί σε επανεξέταση του κατά πόσον το αδειοδοτημένο ίδρυμα εξακολουθεί να συμμορφώνεται με τα κριτήρια αδειοδότησης που ορίζονται στο έβδομο παράρτημα του τραπεζικού διατάγματος και κατά πόσον η διοίκησή του παραμένει κατάλληλη και ικανή για εκπλήρωση του ρόλου της. Επιπλέον, η HKMA έχει την εξουσία, παρόλο που δεν την ασκεί συχνά, να ανακαλεί ή να αναστέλλει την αδειοδότηση ενός αδειοδοτημένου ιδρύματος. Οι εξουσίες αυτές προβλέπονται στο άρθρο 22 παράγραφος 1, στο άρθρο 24 παράγραφος 1 και στο άρθρο 25 παράγραφος 1 του τραπεζικού διατάγματος (BO). Οι εν λόγω διατάξεις θα πρέπει να θεωρείται ότι αποσκοπούν στην αποτελεσματική εφαρμογή των σχετικών νομικών και κανονιστικών ρυθμίσεων, καθώς και των σχετικών ρυθμίσεων επιβολής της νομοθεσίας βάσει του εγχειριδίου πολιτικής με δίκαιο και μη στρεβλωτικό τρόπο και ότι εξασφαλίζουν αποτελεσματικές εποπτικές ρυθμίσεις και ρυθμίσεις επιβολής της νομοθεσίας ισοδύναμες με αυτές που προβλέπει το νομικό πλαίσιο της Ένωσης.
                  
               
                     (18)
                  
                  
                     Στην παρούσα απόφαση αναγνωρίζεται η ισοδυναμία των κανονιστικών απαιτήσεων που ορίζονται στο εγχειρίδιο πολιτικής και εφαρμόζονται σε συμβάσεις εξωχρηματιστηριακών παραγώγων κατά τον χρόνο έκδοσης της παρούσας απόφασης. Η Επιτροπή, σε συνεργασία με την ΕΑΚΑΑ, θα παρακολουθεί σε τακτική βάση την εξέλιξη των νομικών και εποπτικών ρυθμίσεων, καθώς και των ρυθμίσεων επιβολής της νομοθεσίας για τις εν λόγω συμβάσεις εξωχρηματιστηριακών παραγώγων, και τη συνεκτική και αποτελεσματική εφαρμογή τους, όσον αφορά τις απαιτήσεις έγκαιρης επιβεβαίωσης, συμπίεσης και συμφωνίας χαρτοφυλακίου, αποτίμησης, επίλυσης διαφορών και περιθωρίου ασφαλείας που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, για τις οποίες λήφθηκε η παρούσα απόφαση. Στο πλαίσιο των ενεργειών παρακολούθησης, η Επιτροπή μπορεί να ζητήσει από την HKMA να διαβιβάζει πληροφορίες σχετικά με τις ρυθμιστικές και εποπτικές εξελίξεις. Η Επιτροπή μπορεί να προβεί ανά πάσα στιγμή σε ειδική επανεξέταση, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή τη δήλωση ισοδυναμίας που χορηγείται με την παρούσα απόφαση. Η εν λόγω επανεξέταση μπορεί να οδηγήσει στην κατάργηση της παρούσας απόφασης, με την οποία, κατά συνέπεια, οι αντισυμβαλλόμενοι θα υπόκεινται αυτομάτως και πάλι σε όλες τις απαιτήσεις που καθορίζονται στον κανονισμό (ΕΕ) αριθ. 648/2012.
                  
               
                     (19)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 13 παράγραφος 3 του κανονισμού (ΕΕ) αριθ. 648/2012, οι νομικές και εποπτικές ρυθμίσεις, καθώς και οι ρυθμίσεις επιβολής της νομοθεσίας του Χονγκ Κονγκ όσον αφορά την έγκαιρη επιβεβαίωση, τη συμπίεση και συμφωνία χαρτοφυλακίου, την αποτίμηση και την επίλυση διαφορών που εφαρμόζονται σε συναλλαγές παραγώγων που δεν εκκαθαρίζονται κεντρικά και που ρυθμίζονται από τη Νομισματική Αρχή του Χονγκ Κονγκ [Hong Kong Monetary Authority (στο εξής: HKMA)] θεωρούνται ισοδύναμες με τις απαιτήσεις που ορίζονται στο άρθρο 11 παράγραφοι 1 και 2 του εν λόγω κανονισμού, όταν τουλάχιστον ένας από τους αντισυμβαλλομένους σε μια τέτοια συναλλαγή είναι αδειοδοτημένο ίδρυμα, όπως ορίζεται στο άρθρο 2 παράγραφος 1 του τραπεζικού διατάγματος (Banking Ordinance), και υπόκειται στις απαιτήσεις για τη μείωση του κινδύνου που ορίζονται στην ενότητα CR-G-14 του Supervisory Policy Manual (εγχειριδίου εποπτικής πολιτικής) με τίτλο «Non-centrally Cleared OTC Derivatives Transactions – Margin and Other Risk Mitigation Standards» («Συναλλαγές εξωχρηματιστηριακών παραγώγων που δεν εκκαθαρίζονται κεντρικά — πρότυπα καθορισμού περιθωρίου ασφαλείας και άλλα πρότυπα μείωσης του κινδύνου»).
         
         
            Άρθρο 2
            Για τους σκοπούς του άρθρου 13 παράγραφος 3 του κανονισμού (ΕΕ) αριθ. 648/2012, οι νομικές και εποπτικές ρυθμίσεις, καθώς και οι ρυθμίσεις επιβολής της νομοθεσίας του Χονγκ Κονγκ για την ανταλλαγή ασφαλειών οι οποίες εφαρμόζονται σε συναλλαγές παραγώγων που δεν εκκαθαρίζονται κεντρικά και που ρυθμίζονται από την HKMA θεωρούνται ισοδύναμες με τις απαιτήσεις που ορίζονται στο άρθρο 11 παράγραφος 3 του εν λόγω κανονισμού.
         
         
            Άρθρο 3
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 5 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Κατ’ εξουσιοδότηση κανονισμός (ΕΕ) αριθ. 149/2013 της Επιτροπής, της 19ης Δεκεμβρίου 2012, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις ρυθμίσεις έμμεσης εκκαθάρισης, την υποχρέωση εκκαθάρισης, το δημόσιο μητρώο, την πρόσβαση σε τόπο διαπραγμάτευσης, τους μη χρηματοοικονομικούς αντισυμβαλλομένους και τις τεχνικές μετριασμού του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 52 της 23.2.2013, σ. 11).
         
            (3)  Κατ’ εξουσιοδότηση κανονισμός (ΕΕ) 2016/2251 της Επιτροπής, της 4ης Οκτωβρίου 2016, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 340 της 15.12.2016, σ. 9).
         
            (4)  ESMA/2013/1369, Technical advice on third country regulatory equivalence under EMIR – Hong Kong (Τεχνικές συμβουλές σχετικά με την ισοδυναμία του κανονιστικού πλαισίου τρίτης χώρας βάσει του κανονισμού EMIR – Χονγκ Κονγκ), Τελική έκθεση, Ευρωπαϊκή Αρχή Κινητών Αξιών και Αγορών, 1 Οκτωβρίου 2013.